
CONVENIO DE COLABORACIÓN CULTURAL ENTRE O CONCELLO DE SANTIAGO DE COMPOSTELA E PERFORMA, SOCIEDADE COOPERATIVA GALEGA
En Santiago de Compostela a XX de XXXXX de 2026
REUNIDOS
Dunha parte, Goretti Sanmartín Rei, en calidade de alcaldesa do Concello de Santiago de Compostela,  con domicilio para, a estes efectos no Pazo de Raxoi, praza do Obradoiro, CP 15701, en Santiago de Compostela e 
Doutra, Mónica Maneiro Jurjo con DNI 44809148L en nome e representación de PERFORMA, SOCIEDADE COOPERATIVA GALEGA na súa calidade de Presidenta , con CIF F70612080, e con enderezo na rúa Pérez Constanti, nº 12, 15702 Santiago de Compostela.
EXPOÑEN
1. O Concello, para a xestión dos seus intereses e no ámbito das súas competencias, pode promover actividades e prestar os servizos públicos que contribúan a satisfacer as necesidades e aspiracións da comunidade veciñal nos termos previstos na Lei 7/1985, de 2 de abril, reguladora das bases do réxime local. En particular, exercerá, en todo caso, como competencias propias e nos termos da lexislación do Estado e da Comunidade Autónoma de Galicia, as correspondentes á promoción da cultura e aos equipamentos culturais, ao abeiro do artigo 25.2.m da citada lei.
Neste contexto, o Concello de Santiago de Compostela quere impulsar a recuperación da vitalidade da cidade mediante a promoción de iniciativas e accións que xorden do tecido cultural co obxectivo de fomentar a súa autonomía e consolidación. Este convenio intenta favorecer a diversificación de propostas e potenciar a actividade cultural descentralizada nos lugares públicos ou privados.
2. PERFORMA, SOCIEDADE COOPERATIVA GALEGA é unha cooperativa sen ánimo de lucro que ten como fins: a) Promover e difundir a cultura galega. B) Dignificar e apoiar a normalización da lingua galega. C) Dar a coñecer a historia, a literatura e demais expresións propias da nación galega.
Para levar a cabo os seus fins, PERFORMA poderá organizar as actividades fixadas pola súa asemblea xeral e a xunta directiva, tales como: a) Traballos de consultaría , xestión produción, deseño, comunicación e marketing centrados no desenvolvemento estratéxico, conceptual e a xestión integral de proxectos culturais, educativo e de innovación empresarial B) Asesoramento, organización, produción , programación ou ideación de festivais, congresos, exposición ou eventos relacionados coa arte, as artes vivas, a música, o deseño, a arquitectura, a gastronomía e outras disciplinas creativas e culturais C) Labores de formación, educación e mediación. D) Calquera outra actividade que sexa necesaria ou convinte para o mellor aproveitamento económico e técnico, laboral social ou formativo da cooperativa e do traballo das súas persoas sociais.
As actividades culturais de PERFORMA, SOCIEDADE COOPERATIVA GALEGA resultan de especial interese para a cidade de Santiago de Compostela polo seu impacto positivo na promoción e difusión da cultura galega. Con este motivo, o Concello de Santiago de Compostela e PERFORMA, SOCIEDADE COOPERATIVA GALEGA teñen o propósito de dar estabilidade á colaboración que se vén producindo entre ambas as dúas entidades.
Con ese obxecto, tendo en conta a especificidade da colaboración e que, consonte o previsto no artigo 26 da Lei 9/2007, do 13 de xuño, de subvencións de Galicia, os convenios son o instrumento habitual para canalizar as subvencións previstas nominativamente, ao abeiro do artigo 47 e seguintes da Lei 40/2015, do 1 de outubro, de réxime xurídico do sector público, as partes comparecentes acordan subscribir o este convenio de colaboración de acordo coas seguintes:
CLÁUSULAS
PRIMEIRA. OBXECTO
Serán obxecto deste convenio as actividades que PERFORMA desenvolve en Santiago de Compostela coa finalidade de promocionar e difundir a cultura galega en Santiago de Compostela nos termos detallados no anexo 1, que, en todo caso, terán carácter cultural, executaranse dentro do termo municipal de Santiago de Compostela, serán abertas, deberán beneficiar colectividades xenéricas de persoas e non estarán destinada exclusivamente a socios ou socias da entidade.
SEGUNDA. OBRIGAS ECONÓMICAS
O Concello de Santiago colabora economicamente no desenvolvemento destas actividades (anexo I) coa cantidade de 45.000 € que serán ingresados na conta que PERFORMA, SOCIEDADE COOPERTIVA GALEGA con CIF F70612080, ten ao seu nome en ABANCA (ES44 2080 0341 1530 4005 0249)
Esta achega será compatible coas doutras entidades públicas ou privadas e coas complementarias que o Concello poida establecer, sempre e cando a suma das axudas e dos ingresos atribuíbles a cada actividade non supere os custos.
A achega farase con cargo á aplicación orzamentaria 080 33400 4890008 dos orzamentos municipais aprobados para o ano 2026.
En todo caso, as achegas correspondentes á vixencia deste convenio, quedan supeditadas á existencia de crédito adecuado e suficiente no exercicio económico correspondente, dando cumprimento aos obxectivos de estabilidade orzamentaria e de eficiencia e utilización dos recursos públicos.
TERCEIRA. OBRIGAS DA BENEFICIARIA
Son obrigas da entidade beneficiaria as establecidas con carácter xeral no artigo 14 da Lei 38/2003, do 17 de novembro, xeral de subvencións, e as indicadas no Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, así como no artigo 11 da Lei 9/2007 do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, as establecidas no presente convenio, aprobado polo Concello e, en todo caso:
a)	Realizar a actividade que motiva a concesión da subvención.
b)	Dar publicidade do carácter público do financiamento das actividades obxecto da subvención no lugar onde se realicen as actuacións por medio dun cartel coa imaxe corporativa do Concello de Santiago, na internet e na restante documentación física ou electrónica que se puidese xerar, facendo constar en todas as actividades que están subvencionadas polo Concello de Santiago de Compostela.
c)	Xustificar o cumprimento dos requisitos e condicións que determinan a concesión ou desfrute da subvención.
d)	Presentar a xustificación por rexistro ao abeiro do artigo 16.4 da Lei 39/2015, do 1 de outubro, do procedemento administrativo común das administracións públicas e, ademais, enviar o formulario CS023N en formato .pdf e en formato editable (.doc, .docx ou .xlsx) por correo electrónico a teatroprincipal@santiagodecompostela.gal, co detalle da xustificación de gastos realizados e imputados á xustificación da subvención.
e)	Someterse ás actuacións de comprobación do Concello, así como a calquera outra de comprobación e control financeiro dos órganos competentes e achegar a información que lle sexa requirida no exercicio das actuacións anteriores e, en particular:
o	Dispoñer dos libros contables, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicable á beneficiaria en cada caso, así de coma cantos estados contables e rexistros específicos sexan esixidos para garantir o axeitado exercicio das facultades de comprobación e control.
o	Conservar os documentos xustificativos da aplicación dos fondos recibidos, en tanto poidan ser obxecto das facultades de comprobación e control.
f)	Comunicarlle ao Concello a solicitude e obtención doutras axudas, ingresos ou recursos que financien as actividades subvencionadas xunto coa xustificación das actividades.
CUARTA. GASTOS ELIXIBLES
1. En xeral, son gastos elixibles e, por tanto, subvencionables, aqueles que de xeito indubidable respondan á natureza da actividade subvencionada e que se realicen no prazo establecido nas bases reguladoras desta subvención, en particular: programación, persoal, produción, medios técnicos, promoción, publicidade e gastos xerais, tendo en conta que:
· En ningún caso o custo de adquisición dos gastos subvencionables poderá ser superior ao valor de mercado.
· Considerarase gasto realizado o que foi efectivamente pagado con anterioridade á finalización do período de xustificación determinado por este convenio.
2. Especificamente:
· En relación cos custos de persoal necesario para a preparación ou execución das actividades: 
· serán subvencionables as retribucións do persoal destinado á execución das actividades ou programas subvencionados, incluíndo as cotizacións á Seguridade Social, e
· non serán subvencionables os custos de persoal que non preste servizos directamente relacionados co desenvolvemento da actividade subvencionada.
· En relación cos custos materiais derivados da preparación ou execución da actividade subvencionada:
· serán subvencionables a elaboración de materiais, os gastos de publicidade específicos do programa ou actividade, material de oficina (papel, impresos e outro material de oficina) e outros gastos correntes que estean debidamente xustificados e se consideren estritamente necesarios para a preparación ou execución da actividade subvencionada, e
· non serán subvencionables os custos materiais que non estean directa e exclusivamente relacionados coa preparación ou execución da actividade subvencionada.
3. Non se consideraran gastos subvencionables para os efectos desta subvención:
· os de adquisición de equipamento e material inventariable, tales como inmobles, vehículos, equipos informáticos, de telefonía ou maquinaria, sendo esta relación meramente ilustrativa e non limitativa
· os gastos financeiros, os gastos de asesoría xurídica ou financeira, os gastos notariais, rexistrais, periciais e os de administración, a non ser que sexan gastos específicos directamente relacionados coa actividade subvencionada exclusivamente e indispensables para a súa adecuada preparación ou execución,
· os xuros debedores das contas bancarias, os xuros, recargas e sancións administrativas e penais, e os gastos de procedementos xudiciais.
4.	Especificamente, os gastos de aloxamento, desprazamento e manutención terán en todo caso os seguintes límites máximos:
4.1. Cuantitativos:
a) Por aloxamento, 100,00 €, IVE incluído, por persoa e día.
b) Por manutención, 30,00 €, IVE incluído, para cada xantar ou cea, e 15,00 €, IVE incluído, para cada almorzo, cun máximo dun almorzo, un xantar e unha cea por persoa e día.
c) Cando no aloxamento fose incluída a manutención (noite de pernocta con almorzo, xantar ou cea incluídas) o límite conxunto por aloxamento mais manutención será de 140,00 €, IVE incluído, por persoa e día.
d) Por desprazamento:
i. Ou ben 0,26 € por quilómetro, mínimo exento de tributación para efectos de IRPF
ii. Ou ben custo real do desprazamento en transporte público, IVE incluído
4.2. Cualitativos: correspondentes a gastos ocasionados por:
a) A persoa que executa a actividade (conferenciante, monitor, intérprete ou similar).
b) E un máximo dunha persoa se esta fai as funcións de presentadora ou similar,
c) Exclúense os gastos doutras terceiras persoas que poidan acompañar, sexan ou non persoal remunerado ou non remunerado da entidade beneficiaria da subvención (exclúense en particular gastos de aloxamento, desprazamento ou manutención de traballadoras, voluntarias, persoas en prácticas ou membros do órgano de goberno da entidade, a non ser que executen a actividade.
QUINTA. FORMA DE PAGAMENTO E XUSTIFICACIÓN
Con respecto á forma de pagamento, estarase ao disposto nas Bases de execución do Orzamento xeral do Concello de Santiago vixente e na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o seu regulamento, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O pagamento realizarase logo da xustificación dos gastos realizados e do cumprimento da finalidade para a que foi concedida a axuda, así como da aplicación dos fondos destinados para este efecto.
Procederá a minoración do importe da subvención concedida cando o orzamento executado teña un custo inferior ao inicialmente previsto para cada actividade e sempre que esta minoración non supoña unha realización deficiente da actuación subvencionada.
En particular, as cantidades xustificadas con contías inferiores aos gastos orzados, sexa no total ou no parcial dunha ou de varias partidas concretas, serán obxecto da correspondente minoración no importe da subvención cos seguintes límites:
a) A diminución da cantidade xustificada con respecto ao orzamento de gastos totais da actividade (custo total da actividade orzada no anexo 1) poderá ser dun máximo dun 25%, e, ademais, condicionada a:
i. que a suma total de ingresos e subvención non supere o importe dos gastos realizados, e
ii. que esta minoración non supoña unha realización deficiente da actividade subvencionada.
b) Os gastos por partidas orzamentarias que presenten desviacións negativas poderán compensase co aumento de gasto nas restantes partidas até cubrir o importe diminuído, sempre que esta minoración non supoña unha realización deficiente da actividade subvencionada.
5.1. A xustificación do cumprimento das finalidades que motivan a sinatura do convenio farase achegando, por rexistro consonte o artigo 16.4 da Lei 39/2015, do 1 de outubro, do procedemento administrativo común das administracións públicas, a seguinte documentación:
a. Formulario CS023N, que tamén se achegará debidamente cuberto en formato .pdf e en formato editable (.doc, .docx ou .xlsx), por correo electrónico a teatroprincipal@santiagodecompostela.gal, co seguinte contido:
i. detalle da xustificación de gastos realizados e imputados á xustificación da subvención
ii. relación detallada do conxunto de todas as subvencións ou axudas solicitadas, concedidas ou percibidas doutros axentes para mesma finalidade, e dos fondos propios achegados
iii. declaración responsable de que a entidade non incorre en ningún dos supostos de prohibición para obter a condición de beneficiaria de subvencións establecida nos apartados 2 e 3 do artigo 13 da Lei 38/2003, xeral de subvencións
b. Memoria de actividade.
c. Relación completa de todos os gastos imputados á actividade obxecto da subvención, agrupados por apartados orzamentarios.
d. Relación de subvencións, achegas ou outros recursos concedidos para o mesmo obxecto por outras entidades públicas ou privadas e ingresos xerados pola actividade.
e. Xustificantes orixinais dos gastos imputados á actividade obxecto da subvención, por un importe igual ou superior ao orzamento presentado pola beneficiaria na solicitude. Non se aceptarán as facturas en cuxo concepto non se estableza de maneira clara e discriminada o obxecto do ben, obra ou servizo facturado.
f. Certificación bancaria acreditativa da realización dos pagamentos correspondentes a todos os gastos imputados á subvención concedida.
g. Catálogos, programas, carteis, folletos, blogs e webs empregados para a difusión e promoción da actividade e copia en formato CD, DVD ou arquivo dixital, dos soportes visuais, gráficos ou sonoros empregados. A documentación dixital poderase achegar por vía electrónica ou telemática e para os únicos efectos de comprobar a realización da actividade.
h. Certificados de ausencia de débedas coa Axencia Española de Administración Tributaria, coa Tesourería Xeral da Seguridade Social coa Xunta de Galicia.
i. Certificados de ausencia de débedas co Concello de Santiago de Compostela, única e exclusivamente para o caso de non autorizar a consulta directa.
j. Tarxeta de identificación fiscal.
k. Certificado de titularidade da conta bancaria na que debe realizarse o ingreso.
5.2. A xustificación documental do gasto efectuado con cargo á actividade obxecto de subvención a que se refire o punto anterior satisfarase coa presentación de:
1. Facturas:
a)	Facturas orixinais de gasto (correspondentes ao período subvencionable) da totalidade da actividade subvencionada, ou outros documentos de valor probatorio equivalente no trafico xurídico mercantil ou con eficacia administrativa, incorporados na relación a que se fai referencia no parágrafo anterior e, se é o caso, a documentación acreditativa do pagamento, xunto cos xustificantes bancarios que o acrediten. As facturas deberán reunir, en todo caso, os requisitos previstos no Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación, se é o caso coas particularidades previstas no artigo 20 da Lei 37/1992, do 28 de decembro, do imposto sobre o valor engadido, a respecto das exencións en operacións interiores.
b)	As facturas, ou documentos equivalentes ou substitutivos, presentaranse en orixinal, a través da sede electrónica.
c)	A xustificación do pagamento das facturas, ou documentos equivalentes, farase mediante xustificantes bancarios (xustificante de transferencia bancaria, xustificante bancario de ingreso de efectivo por portelo, certificación bancaria ou outro) en que consten os requisitos especificados polo artigo 6 do Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación. En concreto, deberá conter o número de factura, a data de expedición, o obxecto de pagamento, a identificación da persoa pagadora e da destinataria do pagamento, que deberá coincidir coa persoa, empresa ou entidade que emite a factura, número de identificación fiscal de quen expide a factura e domicilio de ambas. Se un xustificante de pagamento inclúe varias facturas, deberán identificarse no documento do pagamento aquelas das que é obxecto. 
d)	Cando o pagamento se realice de forma anticipada, deberá figurar na factura a expresión “pagamento anticipado” ou outra análoga e deberá expresarse a data na que se recibiu o pagamento anticipado por parte do provedor.
e)	Nas facturas pagadas en efectivo deberá constar o selo da empresa, con indicación da expresión “recibín” ou análoga e a sinatura e a data do pagamento. En todo caso, o importe máximo como xustificante de gasto admitido mediante esta modalidade de pagamento para os efectos de xustificación desta subvención establécese en 600 € (seiscentos euros) por factura (Lei 7/2012, de 29 de outubro, de modificación da normativa tributaria e orzamentaria e de adecuación da normativa financeira para a intensificación das actuacións na prevención e loita contra a fraude). Non se admitirá en ningún caso o fraccionamento de determinados gastos para os efectos de respectar o límite establecido neste parágrafo.
2. Gastos de persoal. Para o caso de imputar gastos de persoal deberán achegarse:
a)	Copias dos contratos dos/as traballadores/as destinados especificamente á actividade ou programa obxecto de subvención e, de non cadrar a categoría especificada no contrato de traballo cos labores asignados ao proxecto ou actividade subvencionada este extremo deberá acreditarase ademais co currículo da persoa empregada e coa documentación acreditativa da formación que a habilite para desempeñar a dita función.
b)	Nóminas do persoal e xustificantes do seu pagamento mediante transferencia bancaria, que deberá indicar: data de pagamento, nome da persoa que recibiu o pagamento, mes ao que corresponde e concepto (data da nómina a que se refire) e ordenante.
c)	Seguros sociais e xustificante do seu pagamento por parte da entidade beneficiaria:
· Relación nominal de traballadores/as (RNT), antigamente denominado TC2.
· Relación de liquidación de cotizacións (RLC), antigamente denominado TC1.
d)	Retención á conta do imposto do IRPF e xustificante do seu pagamento por parte da entidade beneficiaria.
e)	Os gastos de persoal deberan acreditarse mediante certificado de empresa no que se acrediten os custos de seguridade social e de empresa, asinado polo titular ou representante legal da entidade. E, en todo caso, deberá acreditarse mediante declaración responsable da persoa que represente legalmente a entidade beneficiaria que o persoal está destinado a desenvolver o programa ou actividade subvencionada.
5.3. A xustificación documental do pagamento dos gastos realizarase por algunha das seguintes formas:
a)	Preferentemente mediante transferencia bancaria: xustificarase mediante copia do resgardo do cargo e conterá, en todo o caso, a data da transferencia, o importe, o concepto, o número de factura, a persoa ordenante e a provedora.
b)	Cheque. Ademais da copia do cheque asinado, xustificarase mediante copia do certificado Bancario que deberá indicar a data do cargo en conta, o número, a persoa destinataria e a entidade emisora.
c)	Efectivo. Só se admitirá o pagamento en metálico para aqueles gastos que pola súa natureza non poidan ser pagados baixo outra modalidade (por exemplo, subministracións adquiridas en establecementos públicos como correos, supermercados etc.). Non poderá superar en ningún caso a contía de 600 € (seiscentos euros) por factura. Acreditarase a xustificación do pagamento mediante un recibo da persoa provedora, ben a través dun documento separado ou mediante dilixencia no xustificante de gasto, en ambos os dous casos coa sinatura e NIF da provedora, a identificación do cliente e a data de pagamento.
d)	Para os pagamentos realizados mediante tarxeta de crédito ou de débito, deberá achegarse, ademais, a acreditación da súa titularidade e deberá estar asociada á conta da entidade.
e)	De achegar xustificantes de pagamento bancarios nos que conste a transferencia feita a cargo dun número de conta onde non se poida verificar a titularidade a cargo da entidade beneficiaria, entenderase por non xustificado, agás que a entidade beneficiaria achegue xunto coa transferencia un certificado bancario da titularidade da referida conta.
A presentación da xustificación realizarase seguindo o modelo do CS023N.
Cando a xustificación sexa incorrecta ou incompleta, requiriráselle á entidade que corrixa os erros ou defectos observados ou achegue os documentos solicitados no prazo de dez días, advertíndolle de que, de non facelo, se procederá, logo de adoptada a resolución, a revogar a subvención ou a minorala no que corresponda.
SEXTA. NATUREZA ADMINISTRATIVA, INTERPRETACIÓN E AVALIACIÓN
Este convenio ten natureza administrativa e compételle ao Concello de Santiago o control da súa execución e a vixilancia do cumprimento do seu contido.
O Concello de Santiago poderá, cando o considere oportuno, comprobar o estado de execución das actividades obxecto do convenio. Crearase unha comisión mixta de seguimento da súa execución e para resolver e interpretar controversias, formada pola persoa titular da Concellaría de Capital Cultural e pola representante da beneficiaria da subvención.
Malia o anterior, as cuestións litixiosas que poidan xurdir sobre este convenio, respecto á súa interpretación, resolución e efectos, serán resoltas en última instancia administrativa pola Xunta de Goberno Local. Os seus acordos poñerán fin á vía administrativa e contra eles poderá interpoñerse recurso contencioso-administrativo no prazo de dous meses desde que se notifique a resolución e nos termos previstos na Lei 29/1998, do 13 de xullo, reguladora da xurisdición contencioso-administrativa. Para este efecto, será competente o Xulgado do Contencioso Administrativo de Santiago de Compostela.
SÉTIMA. MODIFICACIÓN, REVOGACIÓN E REINTEGRO
A alteración das condicións que se teñan en conta para conceder as subvencións e a obtención concorrente doutras subvencións, axudas ou recursos (ou doutras achegas fóra dos casos permitidos nas normas reguladoras) poden dar lugar a que se modifiquen a resolución inicial de concesión e, eventualmente, á súa revogación nos termos establecidos na súa normativa reguladora. Nese caso, o Concello de Santiago de Compostela pode reclamar o reintegro total ou parcial da suma concedida á entidade beneficiaria nos termos anteriormente estipulados.
Procederá a nulidade e resolución do convenio, así como o reintegro total ou parcial das contías percibidas e a esixencia dos xuros de mora correspondentes desde o momento do pagamento da subvención até a data en que se acorde a procedencia do reintegro, nos supostos de incumprimento das obrigas contidas neste convenio e tamén nos casos e termos establecidos no título II da Lei 9/2007, do 13 de xuño, de subvencións de Galicia, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O reintegro do importe percibido, cando proceda, rexerase polo procedemento establecido no artigo 38 e no título VI da Lei 9/2007, do 13 de xuño, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Tamén se extinguirá e resolverá ao abeiro do previsto no artigo 51 da Lei 40/2015, do 1 de outubro, do réxime xurídico do sector público.
OITAVA. COMUNICACIÓNS
Toda a comunicación, oral ou escrita, que se derive deste convenio, dirixida a esta administración ou a calquera outra entidade ou persoa, incluíndo a presenza pública mediante rótulos, avisos, sinais informativos, publicidade, atención directa etc., así como o obxecto mesmo do convenio, realizaranse en lingua galega de acordo co previsto no Regulamento de uso do galego na administración municipal de Santiago de Compostela aprobado polo Pleno do Concello o 29 de decembro de 1988, publicado no BOP o 15 de abril de 1989, especialmente no seu artigo 8.
NOVENA. DURACIÓN
A vixencia deste convenio é de 1 de xaneiro até o 31 de decembro de 2026. Este convenio rexerá durante o ano que andamos e poderá ser prorrogado para o seguinte por acordo expreso das partes cos mesmos obxectivos e por unha contía económica non inferior, supeditado á existencia de consignación orzamentaria.
DÉCIMA. DATA DE XUSTIFICACIÓN
A xustificación deste convenio terá como data límite o 31 de outubro de 2026.
UNDÉCIMA. RESPONSABILIDADE
Será responsabilidade da entidade beneficiaria a organización, xestión, publicidade e asistencia técnica requiridas polas actividades incluídas no convenio, dos traballos que desenvolva e das prestacións e servizos realizados, así como das consecuencias que se deduzan para a Administración ou para terceiras persoas por omisións, erros, métodos inadecuados ou conclusións incorrectas na execución do convenio.
DÉCIMO SEGUNDA. DATOS DE CARÁCTER PERSOAL E TRANSPARENCIA
1. En relación coa protección de datos persoais e privacidade, os datos persoais facilitados serán tratados única e exclusivamente para a xestión de subvencións, nos termos detallados no rexistro de actividades de tratamento ao que se pode acceder publicamente en:
http://santiagodecompostela.gal/e_santiago/interior.php?txt=cc_protecciondedatos&lg=gal.
2. Sen prexuízo do anterior, aplicaranse as disposicións do Real decreto 130/2019, do 8 de marzo, polo que se regula a Base de datos nacional de subvencións (BDNS) e a publicidade das subvencións e demais axudas públicas (artigo 7.5), así como a Lei 38/2003, do 17 de novembro, xeral de subvencións (artigos 18 e 20), a Lei 19/2013, do 9 de decembro, de transparencia, acceso á información pública e bo goberno (artigo 15) e, se é o caso, a lexislación correspondente na Comunidade Autónoma de Galicia.
3. O responsable do tratamento é o Concello de Santiago de Compostela, NIF: P1507900G, con enderezo na Praza do Obradoiro 1, 15705 Santiago de Compostela (A Coruña).
4. As persoas interesadas cuxos datos estean a ser tratados polo Concello poden exercitar os dereitos de acceso, rectificación, supresión, oposición, limitación do tratamento e portabilidade, así como opoñerse á toma de decisións individuais automatizadas, incluída a elaboración de perfís, na forma prevista na lexislación vixente sobre a materia.
5. Para o exercicio destes dereitos, a persoa interesada poderá presentar unha solicitude dirixida á alcaldesa por rexistro, segundo o previsto na Lei 39/2015, do 1 de outubro, de procedemento administrativo común das administracións públicas (a oficina principal do Rexistro Xeral atópase na rúa do Presidente Salvador Allende 4 baixo, 15705, Santiago de Compostela).
6. As persoas usuarias poden poñerse en contacto co delegado de protección de datos pola mesma canle ou a través do enderezo de correo electrónico dpd@santiagodecompostela.gal se consideran que algún dos seus dereitos non se ten atendido correctamente.
7. Así mesmo, tamén teñen dereito a presentar unha reclamación ante a Axencia Española de Protección de Datos, mediante escrito dirixido a: Axencia Española de Protección de Datos, C/Jorge Juan núm. 6, 28001 Madrid, ou accedendo á sede electrónica a través da seguinte ligazón:
https://sedeagpd.gob.es/sede-electronica-web/
En proba de conformidade cos termos deste convenio asínase, por duplicado, no lugar e data do encabezamento.
	Polo Concello de Santiago
	
	Por Performa, Sociedade Cooperativa Galega

	
	
	

	Goretti Sanmartín Rei
	
	Mónica Maneiro Jurjo

	Alcaldesa de Santiago de Compostela
	
	Presidenta

ANEXO 1. ACTIVIDADES CULTURAIS DE PERFORMA. SOCIEDADE COOPERATIVA GALEGA 
PLATAFORMA FESTIVAL DE ARTES PERFORMATIVAS 2026

Qué é PLATAFORMA?
Plataforma. Festival de artes performativas naceu cun obxectivo: enriquecer e destacar a potencia cultural de Santiago de Compostela e toda a súa diversidade.
Dende o seu nacemento en 2020, este obxectivo materializouse en cada edición, creando experiencias reais de comunicación entre o público e a cidade a través da arte. Cunha importante representación feminina e unha decidida aposta polo talento galego, Plataforma impúlsase ata a súa sétima edición, como un dos festivais de referencia da cidade e unha cita cultural imprescindible.
Plataforma. Festival de artes performativas é un festival especial, cunha natureza híbrida e atrevida. Nel conflúen diferentes propostas atravesadas pola idea da performatividade, que poderemos gozar entre o 2 e o 6 de setembro en distintos espazos culturais e nas rúas e prazas da cidade de Compostela. 
As actuacións que acolle Plataforma. Festival de artes performativas queren achegar a performance a todos os públicos, e mostran accións que habitualmente non teñen espazo nas programacións estables das institucións culturais.
A performance é un espazo de creación aberta no que domina a interacción e a comunicación co público. A súa característica principal é a necesidade de estar presentes para experimentala, o seu carácter é efémero e irrepetíbel. O que sucede no espazo-tempo da performance é unha experiencia artística que nunca volverá a ter lugar do mesmo xeito. Deste espírito provocador nútrense as diferentes propostas de artes vivas do festival. Plataforma será, durante uns días, punto de encontro de artistas, performers, músicos, actores, bailaríns, coreógrafos e público participante, nunha experiencia compartida e de vangarda chea de posibilidades estimulantes.
Plataforma convirte a cidade de Santiago de Compostela en escenario vivo, no cal os propios habitantes, a súa diversidade e o seu rico entorno, son protagonistas especiais, fomentando un espazo de igualdade e integración social e orientándose sempre á sustentabilidade das súas propostas en consonancia cos Obxectivos de Desenvolvemento Sostible e a Axenda 2030.


02/09/2026-04/09/2026
Centro Sociocultural Santa Marta
De 10.00 a 14.00 horas
Taller de performance con Ana Gesto
15 prazas. De balde previa inscrición en info@plataforma.gal
A artista Ana Gesto impartirá un taller centrado nas ferramentas fundamentais para o desenvolvemento da performance e a arte de acción. Este programa pedagóxico profundará nos parámetros esenciais que definen a formalización performativa: o tempo, o espazo e a presenza, abordando ademais a xestión conceptual dunha idea dende o seu orixe ata a súa plena materialización. A través dunha metodoloxía inmersiva, o taller invita aos participantes a explorar os materiais e obxectos cotiás no estreito diálogo co entorno arquitectónico. Así mesmo, analizarase o contexto sociocultural do espazo público, prestando especial atención ao papel decisivo da sonoridade dentro da acción. En definitiva, este espazo de aprendizaxe proporcionará unha serie de recursos prácticos e reflexivos para que os asistentes poidan incorporar e expandir a linguaxe performática no seu propio traballo persoal. 

Biografía: 
Ana Gesto (Santiago de Compostela, 1978) é unha performer e artista visual, licenciada en Belas Artes polas universidades de Vigo e San Carlos de Valencia. A súa traxectoria profesional está profundamente ligada á investigación e á mediación cultural, integrou o grupo universitario “Residencia y Materialización” e imparteu diversos talleres en museos e galerías. Ao longo de máis dunha década, consolidou unha extensa proxección nacional e internacional, presentando as súas pezas performativas en certames de referencia en diversos países. Entre o seu percorrido destacan as súas participacións en plataformas chave como Acción!MAD, Fem Corpología, ou o festival Plataforma. O pasado ano foi merecedora do Premio Issac Díaz Pardo da Deputación da Coruña.

02/09/2026
Sala Agustín Magán
18.30 horas
Olga de Soto
Algo se cruza en las palabras al escavar bajo los pies (2026-2029)
Conferencia performativa. 50 min.
O proxecto Algo se cruza en las palabras al escavar bajo los pies (2026-2029) [Algo crúzase nas palabras ao escavar baixo os pés (2026-2029)] é unha investigación e creación de longa duración. Tomando como punto de partida a historia da Maternidade de Elna, fundada no 1939 para protexer a mulleres españolas exiliadas, a obra explora a transmisión inter-xeracional da memoria en contextos de migración forzosa e a resistencia individual da Comunidade Valenciana, levada a cabo durante o Velatori del albaet, dedicada ás nenas e nenos falecidos e practicada de forma clandestina ata o século XX. Máis que unha peza fixa, o proxecto concíbese como un proceso evolutivo e multiforme, estruturado en varios capítulos que entretecen historia, coreografía e arquivo.

Biografía: 
Olga de Soto (Valencia, 1972) é unha coreógrafa, investigadora e artista multidisciplinar establecida en Bruselas. Dende o ano 1992, o seu traballo creativo céntrase nos conceptos de memoria, pegada e transmisión, desenvolvéndose ao marxe das lóxicas clásicas de produción mediante longos procesos de documentación. A súa obra transita entre a coreografía, a performance, o documental, e as artes visuais, e destaca por dúas liñas de investigación: o estudo da memoria corporal do intérprete (Mirage ou Espejismo desplazado) e o análise do impacto de obras históricas da danza a través de arquivos e fontes orais (historia(s), Una Introducción ou Reconstrucción de una danza macabra). Foi galardoada en 2013 co premio SACD Spectacle Vivant e o seu traballo foi presentado internacionalmente.

02/09/2026
Observatorio astronómico da USC
20.15 horas
Óscar Gómez Mata e Juan Loriente
Makers itinerantes
Teatro. 50 min.
Makers itinerantes é unha adaptación da peza orixinal Makers concibida para espazos non convencionais, onde a contorna e as persoas que o habitan toman todo o protagonismo. A través dun enfoque poético e filosófico, a obra oscila entre o desbordamento cómico e a contención emocional, entre o disparate e a verdade, para reflexionar sobre a luz, o tempo e o amor. O propósito central desde dúo é o recoñecemento mutuo, ofrecendo unha mirada renovada sobre o cotiá e poñendo en valor a capacidade humana de crear e construír nestes tempos de incerteza. 

Biografías: 
Óscar Gómez Mata (San Sebastián, 1963) é director, dramaturgo e actor, fundador en 1997 da Compañía L’Alakran en Xenebra. Figura central do teatro contemporáneo francófono e hispano falante, as súas producións exhíbense regularmente en Europa e América Latina. Galardoado co Premio Suízo de Teatro en 2018, foi artista asociado en institucións de prestixio como o Théâtre Saint-Gervais, o SUBS de Lyon e Azkuna Zentroa-Alhóndiga Bilbao. Paralelamente ao seu labor creativo, desenvolve unha actividade pedagóxica e investigadora. Como pedagogo imparte o módulo Penser l’action na Manufacture de Lausana.  Foi formador en institucións como a escola Serge Martin, os Chantiers Nomades e o Máster en Práctica de las Artes Escénicas da Universidade de Alcalá e de Bilbao.
Juan Loriente (Santander, 1959) é un intérprete e investigador de referencia na creación contemporánea. Formado na Universidade de Cantabria e vinculado a mestres do Odin Teatret, é considerado o actor emblemático do director Rodrigo García, co quen colaborou entre 1999 e 2020 en máis dunha vintena de montaxes. A súa traxectoria inclúe traballos xunto a creadores como Ana Vallés, Pablo Fidalgo, Fernando Rubio, La Ribot, Carlos Marquerie, Juan Domínguez, La Fura dels Baus ou o propio Óscar Gómez Mata. Loriente complementa o seu labor sobre os escenarios coa dirección de proxectos de investigación teatral e radiofónica, desenvolvendo unha destacada faceta pedagóxica como docente en universidades e programas de mestrado especializados. 

03/09/2026
Fundación Eugenio Granell
17.00 horas
María Ruido
As regras do xogo
Conferencia performativa. 90 min.
As regras do xogo é unha conversa-performance nunha soa toma entre a escritora e activista Brigitte Vasallo e a artista, cineasta e investigadora María Ruido. A peza aborda de maneira crítica a mobilidade social, a violencia institucional e a performatividade de clase. Nela, María Ruido reflexiona sobre como a mobilidade social no só consiste en gozar de diferentes condicións económicas e sociais senón tamén en asumir un certo número de normas que amputan a posibilidade de movemento interno, que cegan e cancelan algo que che pertence.  A mesmo tempo a peza denuncia a apropiación elitista da produción artística como mero xerador da plusvalía simbólica. 

Biografía:
María Ruido (Xinzo de Limia, Ourense, 1967) é artista visual, cineasta, investigadora e profesora. Vive entre Madrid e Barcelona e é profesora no Departamento de Cultura Visual da Universidade de Barcelona. Desde 1997, desenvolve proxectos interdisciplinares sobre a construción social do corpo e a identidade, os imaxinarios do traballo no capitalismo posfordista e a construción da memoria e a súa relación coas formas narrativas da historia. Máis recentemente, traballou en novas formas de imaxinarios decoloniais e o seu potencial emancipador. Entre as súas obras máis destacadas están as performances La voz humana, Cronología e Hansel e Gretel, coas que comezou a súa carreira en 1997, e os ensaios documentais La memoria interior (2002), Tiempo real (2003), Ficciones anfibias (2005), Plan Rosebud (2008), ElectroClass (2011), Le rêve est fini (2014), El ojo imperativo (2015), Mater Amatísima (2017), State of Discomfort (2019) ou La fábrica y el sexo (2025).
Dende principios da década de 2000, participou en numerosas exposicións nacionais e internacionais, así como en festivais de cine e vídeo, facendo circular a súa obra entre institucións artísticas e cinematográficas. As súas obras forman parte das coleccións permanentes do MNCARS, MACBA, MUSAC, CA2M, CGAC e o Arquivo OVNI.

GAL
03/09/2026
SGAE
20:00 horas
Leonor Leal
El lenguaje de las líneas
Conferencia bailada. 50 min.
Hai poucos textos escritos por bailaoras de flamenco. Hai poucos corpos que publicaran dende as súas imaxes, dende as dúbidas, os desexos, as viaxes ou o amor impreso nas coreografías e iso non significa que non existan. El lenguaje de las líneas desvela moitos destes detalles, de feito, o título orixinal provén dunha conferencia realizada pola gran bailaora Antonia Mercé, La Argentina (1890-1936) no Salon Santé- Beauté de París pouco antes de morrer. Líneas que nos conectan con ela e co noso propio aprendizaxe. Coa nosa memoria e con un mapa no ceo que nos segue guiando. Reactivamos e atravesamos nesta conferencia materiais propios e alleos nun formato de re-escrituras coreográficas en aire e papel. Retais da historia do flamenco para conversar sobre os procesos de creación, filosofías persoais, anécdotas e cicatrices.

Biografía:
Leonor Leal (Jerez de la Frontera, 1980) é unha destacada bailaora e investigadora, de sólida formación clásica e versatilidade contemporánea. Tras iniciar a súa traxectoria en agrupacións como o Ballet Flamenco de Andalucía, en 2008 comezou unha carreira en solitario con obras aclamadas internacionalmente como Nocturno (2018), En talleres (2019) e LOXA (2020). Dialoga constantemente coa vangarda e foi merecedora de recoñecementos como o Premio Artista Revelación del Festival de Jerez, nominacións aos Premios Max e a recente Copa Jerez de Baile 2025. Avalada polo seu posgrado na UCM e o Museo Nacional Centro de Arte Reina Sofía, compaxina a docencia internacional coa investigación. En 2025 estrea De voz, un cuerpo, un ambicioso proxecto multidisciplinar baseado no legado e a memoria oral de bailaoras retiradas. 

04/09/2026
Exteriores do Museo do Pobo Galego
17.00 horas
Ismael Ramos
Medro, medro e non sei onde parar
Poesía performativa
Medro, medro e non sei onde parar é unha proposta que combina poesía, acción pública e memoria política. A peza transforma o espazo urbano nun lugar de encontro entre palabra e reivindicación colectiva. A través de panfletos poéticos, intervención gráfica e un recital performativo arredor do verso de María Mariño, a proposta recupera a forza da poesía como ferramenta de mobilización e resistencia. O proxecto dialoga coa tradición do activismo cultural galego para preguntarse polo papel da cidadanía nun presente marcado polo desencanto político e o avance do autoritarismo. Unha acción viva e colaborativa que entende a manifestación tamén como manifesto poético.

Biografía: 
Ismael Ramos (Mazaricos, 1994) é autor do libro de contos A parte fácil (Xerais, 2023), e dos poemarios Lixeiro (Xerais, 2021), Premio Nacional de Poesía Joven Miguel Hernández; Lumes (Apiario, 2017), escollido por Babelia como un dos cinco mellores libros galegos publicados no século XXI e Premio Javier Morote 2019 das Librarías Independentes Españolas (CEGAL); e Os fillos da fame (Xerais, 2016), Premio Johán Carballeira. Recentemente, o seu conto “A lebre”, incluído en A parte fácil, foi galardoado co prestixioso Premio O. Henry 2026 nos Estados Unidos, converténdose así no primeiro escritor do Estado en obter esta distinción. Actualmente traballa como profesor e colabora en medios como elDiario.es, onde publica periodicamente reflexións sobre política, sociedade, ecoloxía, saúde mental e memoria colectiva.

04/09/2026
Sala Agustín Magán
19.00 horas
Félix Fernández
Xavier a través de min
Proposta escénica. 55 minutos
A proposta escénica Xavier a través de min defínese como unha obra de artes vivas de marcado carácter autobiográfico e non documental. A través deste proxecto, o creador rende homenaxe á figura do seu irmán Xavier, falecido hai máis dunha década, trazando un percorrido íntimo que busca recuperar e expoñer o seu legado inmaterial no presente. A peza articula unha linguaxe híbrida que entrelaza a danza, a voz, o texto, a instalación e o espazo sonoro, xerando unha experiencia visual case confesional. Empregando un dispositivo escénico fundamentado no analóxico e en obxectos activadores da memoria compartida, Fernández desprega unha celebración da vida que non elude a melancolía da perda. Desenvolvida co asesoramento coreográfico de Rut Balbís e o acompañamento terapéutico de Raquel Calvo, a obra require unha proximidade co público, explorando mediante o corpo cuestións universais como a consciencia, o amor, o sublime e a procura da felicidade.

Biografía: 
Félix Fernández (Viveiro, 1977) é artista interdisciplinar e músico, licenciado en Belas Artes e formado en danza contemporánea e performance. A súa obra, entre o vídeo e a fotografía, a performance, a danza, a instalación, a música electrónica e o debuxo, explora como o social, político e tecnolóxico se cruza co íntimo e existencia, en busca de ser o espello onde o público poda verse reflectido. Presentou o seu traballo en espazos como o CCCB de Barcelona, Matadero Madrid ou o Instituto Cervantes de Tokio, ou festivais como Escenas do Cambio (Santiago) e TNT (Terrassa). Recibiu recoñecemento como a Beca Gas Natural Fenosa ou o Premio Canarias Mediafest. Actualmente compaxina a súa práctica artística coa xestión do Colectivo RPM e do programa de Residencias Paraíso, ademais de dirixir INNFLEXIA, proxecto que vincula a creación contemporánea coa música electrónica. 

05/09/2026
Fundación DIDAC
11.30 horas
Tere Recarens e Shima 
Baharestan Carpet
Performance. 120 minutos
Baharestan Carpet inspírase no modelo ‘Chaharbagh’ (catro xardíns), orixinario do Imperio aqueménida, o primeiro imperio persa (século VI a.c.e). Divídese en catro partes mediante canais que conflúen nun estanque central. Baharestan Carpet (Alfombra de Primavera) é de cartón, adáptase en cada lugar e momento. En Gropius Bau, Berlín, en colaboración con Farifteh Tavakoli-Borazjani, escribían co dedo na superficie. No festival Plataforma, Shima ensinaranos como escribir en persa a palabra que desexemos.

Biografías: 
Tere Recarens (La Selva, 1967) é unha artista interdisciplinaria formada en Barcelona e en Francia; vive e traballa en Berlín. A súa práctica combina debuxo, palabra, fotografía, vídeo e instalación, con unha linguaxe directa, a miúdo marcada polo humor e a lixeireza. A viaxe é un eixo central na súa obra, entendido tanto como desprazamento xeográfico como percorrido emocional e relacional. 
Shima dedicou gran parte da súa vida a explorar o mundo, facendo de cada lugar un espazo de encontro e intercambio cultural. Vivindo lonxe do seu país, sentiu a necesidade de desaprender e cuestionar os estereotipos sobre a súa cultura. Esta inquietude levouna a desenvolver proxectos vinculados á fotografía e á gastronomía persa, utilizando a comida como ferramenta de memoria, conexión humana e intercambio cultural.

05/09/2026
Parque de Belvís 
16.30 horas
Un paseo polo parque
Roteiro fotográfico para crianzas. 90 min.
Actividade de balde con inscrición previa en info@plataforma.gal
A partir da exposición Hamartia de Rita G. Rivera, a Fundación DIDAC colabora co Plataforma Festival de artes performativas propoñendo un encontro creativo para nenas e nenos, no que se lles invitará a usar a imaxinación. O taller aproximaraos á maneira de entender o mundo da artista, indagando na súa obra fotográfica e na comprensión da mesma como fonte de inspiración e creación. 
Rita amósanos que os espazos están ligados ás emocións y que estas residen en todas partes. Consecuentemente propoñemos unha actividade que lles ensine a observar, a interpretar e a crear, sempre da man da evocación das emocións e os recordos.

05/06/2026
Claustro do Museo do Pobo Galego
18.30 horas
Sergio Marey
Total nós xa estamos mortas
Performance. 40 min.
A partir da investigación sobre a vida de Trinidad Falcés, Total nós xa estamos mortas articula un ritual performativo onde corpo, voz, arquivo e cera se converten en ferramentas para pensar a memoria trans. A peza conecta as violencias que marcaron o pasado coas que continúan atravesando as vidas trans na actualidade, cuestionando os mecanismos cos que construímos a memoria colectiva e os límites entre homenaxe, institucionalización e responsabilidade. A memoria revélase así como un espazo vivo de resistencia, pero tamén como un territorio en disputa.

Biografía:
Sergio Marey (Pol, Lugo, 1997) é artista multidisciplinar, comisarie e xestore cultural. O seu traballo investiga a memoria, a identidade e a diversidade desde unha perspectiva política profundamente vinculada ao rural galego. A través da instalación, a escultura e a performance, explora as relacións entre tradición popular, territorio e disidencias, entendendo a memoria como unha ferramenta de resistencia colectiva. A súa obra foi presentada en institucións como a Fundació Joan Miró, o Museo Centro de Arte Reina Sofía, Encontros da Imaxem en Braga, a Cidade da Cultura de Galicia ou a Fundación Eugenio Granell.

05/09/2026
Teatro Principal
20.30 horas
Luz Arcas / La Pharmaco
Morphine. Nana para Emy Hennings
Danza. 55 min.
A obra Morphine. Nana para Emmy Hennings concíbese como unha sorte de cerimonia de paso cara a estados alterados como o sono, a tolemia e o éxtase. Inspirada na poesía da creadora dadaísta Emmy Hennings, a peza é unha mestura entre a revelación mística, a devoción e o sacrilexio. Articulada en torno ao concepto do “corpo último”, a proposta explora as dinámicas do transo e do animismo, alonxándose da danza convencional para acercarse a un exercicio de “non-baile”. No seu desenvolvemento escénico, entrelaza a súa memoria biográfica e familiar con elementos rituais andaluces e iconografía relixiosa popular mediterránea. 

Biografía: 
Luz Arcas (Málaga, 1983) é unha destacada bailarina, coreógrafa, directora de escena e autora do libro Pensé que bailar me salvaría. En 2009 fundou a compañía La Phármaco, coa que desenvolveu unha consolidada traxectoria internacional, destacando obras como Tierras raras (2025) ou Kristen / Tríptico de la prosperidad. A nivel institucional, coreografiou para a Compañía Nacional de Danza, o Víctor Ullate Ballet e a ópera Rigoletto no Teatro Real. A súa faceta como directora abarca montaxes como Psicosis 4.48 (2023) ou Todas las santas (2024). Foi galardoada con varios premios, entre os que destacan o Premio Nacional de Danza de 2024, o Premio Godot 2023 ou o Premio El Ojo Crítico 2025.

06/09/2026
Paseo da Alameda. Estatua homenaxe a Federico García Lorca
12.00 horas
Álvaro Murillo. Dirección escénica
Alejandro Vega. Cante
8 km en mula
Danza. 25 min.

O corpo utiliza o movemento para contar unha historia de amor maldito. Unha crónica danzada dos feitos, unha versión flamenca da historia.
Unha crónica de sucesos, un feito real acontecido a noite do 22 de xullo de 1928 que serviu de inspiración a Lorca para a súa obra Bodas de Sangre. Un amor prohibido nunha sociedade que mantén as aparencias. Unha forza instintiva que tende cara a unión irracional, opoñéndose, sen buscalo, á convención social. O día da súa boda, unha noiva fuxe co seu amante. O noivo os segue e o desenlace ten lugar. Paco Montes e Paquita Cañada percorreron 8 kilómetros sen poder chegar á alba. Nesta ocasión, a peza preséntase xunto ao cantaor Alejandro Vega, cuxa interpretación en directo aporta unha nova dimensión escénica ao espectáculo, reforzando o diálogo entre baile, cante e memoria.

Biografía:
Álvaro Murillo (Plasencia, 1995) comeza a bailar de adulto obtendo o título en Psicopedagoxía da Danza e Técnicas do Intérprete dirixido por Pablo Molero na Universidade de Extremadura. Dentro do programa formativo do Festival À Corps (Francia) recibe formación de coreógrafos como Imre Thorman (Butoh), Laurent Falguieras, François Chaignaud, Gaëlle Bourges e Boris Charmatz entre outros. Declárase autodidacta na súa forma de abordar a linguaxe flamenca xunto á danza contemporánea. En 2018 crea a obra El Barbero de Picasso, homenaxe a Morente e ao pintor malagueño, presentada no Teatro Nacional de Nairobi (Kenia) xunto a unha conferencia sobre a relación de África e o flamenco. En 2019 presenta 8 Km en Mula en Sofía (Bulgaria) a través do Instituto Cervantes.En 2020 crea la obra Flamencas, estreada no Festival Escena Patrimonio producido pola UNESCO. Tamén comeza a traballar para a compañía de circo, flamenco e danza Albadulake, no proxecto Serrana, participando no Festival de Teatro Clásico de Almagro e na Expo Mundial de Dubái. En xaneiro de 2023 FLAMENCO Futuro é seleccionado pola Fundación Paco de Lucía e o Centro Superior Música Creativa para o programa Flamenco Lab 2023.

06/09/2026
Parque da Alameda. Estatua homenaxe a Federico García Lorca
12.30 horas
Mostra de resultados do taller de Ana Gesto
Performance. 60 min.
As persoas que asistan ao taller realizarán diversas performances nas rúas da cidade nas que mostrarán o que aprenderon e traballaron coa artista Ana Gesto nos días previos. 

06/09/2026
Casa das Máquinas
18.00 horas
iXa
Ollos cara adentro / Barruranzko Begiradak
Idea orixinal: Elena Castellanos
Asistencia creativa: Xián Martínez
Coreografía e interpretación: Elena Castellanos y Xián Martínez
Danza. 15 min.
“O espírito do home que soña está plenamente satisfeito co que soña. A arrogante incógnita da posibilidade deixa de formularse. Mata, voa mais rápido, ama cando queiras” (André Bretón, 1924).
Tomando como punto de partida o universo do onírico, Ollos cara adentro pretende indagar na concepción surrealista do soño; ese lugar onde os límites da lóxica, a razón, a conciencia e incluso as convención do gusto rómpense permitindo abrir unha porta entre o mundo interior e exterior de cada individuo.

Biografía:
iXa é un proxecto cultural centrado nas artes do movemento, codirixido por Mariona Jaume e Xián Martínez. En iXa buscan crear espectáculos e proxectos de mediación centradas nas artes do movemento con dramaturxias accesibles que conecten co imaxinario colectivo e poñan o foco na conciencia social, fomentando desta maneira a democratización da danza para toda a cidadanía. Algunhas das súas principais propostas son Con/Sin/In-Tacto, Pioneiras, Yellow Lemon ou Xeración Z. Ollos cara adentro recibiu entro outros galardóns o Premio á Mellor Intérprete para Xián Martínez no Certame Coreográfico de Madrid, Premio a Mellor Intérprete para Elena Castellanos no Certamen Coreográfico de Tetuán ou o Premio a Mellor Espectáculo en festivais e certames como Mudanzas, Certamen Coreográfico de Sabadell, Santiago de Compostela ou Bucles València.

06/09/2026
Casa das Máquinas
18.30 horas
Corpo liminal
Ábrego
Dirección: Alba González
Asistente de Dirección: Ana Erdozain
Intérpretes: Ana Erdozain, Dácil González, Alba González,
Laura L. Muñoz, Fran Martínez
Música: 33 Hz (Ana Erdozain & Alba González)
Vestuario: Laccia
Danza. 20 min.
Ábrego é un quinteto de danza contemporánea que explora a tensión entre a raíz e o vento como metáforas de aquelo que nos sostén e aquelo que nos transforma.
A obra articúlase como unha deriva de corpos e un ritual colectivo, onde o equilibrio se constrúe de maneira compartida, en diálogo constante entre o estable e o mutable.
A través do movemento, a materia e o son, corpo e espazo transfórmanse progresivamente, invitando ao espectador a habitar o cambio dende a pel, o ouvido e a memoria.

Biografía: 
Corpo Liminal é un proxecto común no que se unen Ana Erdozain e Alba González, para desenvolver esta compañía de Danza, nacida dende o desexo de crear e soster un espazo de investigación artística compartida, abordado dende unha mirada multidisciplinar. Dende 2016 desenvolven un proxecto continuado en comunicación, presentando as súas obras en diversos teatros, espazos independentes e festivais nacionais. O percorrido do proxecto iníciase con unha serie de pezas de autoría individual, entre as que se atopan: Punto de fractura, (Festival Danza_MOS no Centro Cultural Conde Duque, segundo premio en el III Certame DanzaXtrema), Glitter (Festival Surge Madrid 2019), Piel, o de cómo volver a pasar por el corazón (Miradas al cuerpo na Sala Lagrada, Festival Surge Madrid 2020, Sala Cuarta Pared no Festival Mover Madrid 2021, Ciclo Estrénate del CICUS de Sevilla); 12//04 (Teatro Pradillo en 2021); CASA / PIEL, (Residencias Atopémonos Bailando en Lugo, Festival Surge Madrid 2025); La brevedad del cuerpo (Dt Espacio Escénico 2023); Ábrego (Festival Mover Madrid 2025 na Sala Cuarta Pared, Ellas Crean C.C. Eduardo Úrculo); Cuerpo Acumulado, (Festival Surge Madrid 2024, crucero paraíso RPM, El Graner ) actualmente en creación.

06/09/2026
Teatro Principal
20.00 horas
Enésima Danza
Transparentar
Autoría: Bal Castro, Inés Santos
Dirección: Bal Castro, Inés Santos
Elenco: Bal Castro, Inés Santos
Escenografía: Enésima
Iluminación: Javier Castiñeira
Son: Babykatze, David Lois
Vestiario: Enésima
Música: Babykatze, David Lois
Danza-teatro. 50 min.

Transparentar é un espectáculo de danza-teatro que reflexiona sobre a xeración de cristal: é realmente fráxil ou transparente? Creado por Bal Castro e Inés Santos, artistas da xeración Z, combina poética corporal con un ton irónico para cuestionar a identidade xeracional, o esgotamento e o papel do sistema. Aborda temas como a incertidume do futuro, o sufrimento colectivo e a saúde mental, e propón que esta xeración non so expresa a súa vulnerabilidade, senón que tamén fai visibles as carencias sociais. A peza crea un espazo de diálogo inter-xeracional e transita entre o artificial, a introspección e a liberación.

Biografía: 
Enésima é unha compañía de artes do movemento creada por Inés Santos e Bal Castro, tras formarse en teatro físico na  ESADg e en danza contemporánea en Oporto. Xorde como un espazo de experimentación corporal, sonora e escénica, centrado na vulnerabilidade e na investigación artística.
Desenvolve proxectos en colaboración con diversas entidades: Transparentar, co apoio de El Palacio. Residencias Artísticas y Acción Cultural, de Xixón, e do Colectivo RPM; HABITAR-me, creado para o festival Palcos Instáveis no Teatro Municipal do Porto; e Instinto desexo, actualmente en proceso, vinculado ao FIOT de Carballo e ao Colectivo RPM.


ORZAMENTO DESAGREGADO DE GASTOS
(Detallar o orzamento por partidas/actividades)

[bookmark: _GoBack]
	CONCEPTO
	IMPORTE SEN IVA

	Honorarios artistas participantes
	28.500

	Aloxamentos, dietas e viaxes
	4.400

	Produción
	9.500

	Comunicación e publicidade
	3.000

	Audiovisuais e fotografía
	2.000

	Deseño e impresión
	4.000

	Axudantes
	2.300

	Persoal Performa S. Coop Galega
	17.000

	TOTAL
	70.700




ORZAMENTO DESAGREGADO DE INGRESOS
(Detallar o orzamento por entidades financiadoras)
	ENTIDADE FINANCIADORA
	IMPORTE PREVISTO
	% SOBRE O TOTAL DE INGRESOS PREVISTOS

	· Concello de Santiago
	45.000 €
	

	· Ministerio de Cultura 
(pendente de adxudicación definitiva)
	25.000

